आलोचना का इतिहास इस बात का साक्षी रहा है कि आलोचना से असंतोष और निराशा के कारण ही कोई लेखक आलोचना के मैदान में उतरने को विवश हुआ। कुछ लेखकों ने जहाँ इसके लिए आलोचना की पूरी पुस्तक लिखी, वहीं कुछ लेखकों ने अपनी किताब की भूमिका में विस्तार से इस पर बात की है। मसलन विलियम वर्ड्सवर्थ ने अपनी पुस्तक 'लिरिकल बैलेड्स' में 'व्हाट इज रोमांटिसिज्म' शीर्षक से लंबी भूमिका लिखी, तो प्रमुख छायावादी कवि सुमित्रानंदन पंत ने पल्लव में 'छायावाद क्या है' को विस्तार से समझाने की कोशिश की है। असगर वजाहत ने 'पिचासी कहानियाँ' 'भूमिकाओं' में हिंदी आलोचना की पुस्तकों और पत्रिकाओं में कथा-आलोचना को लेकर चल रहे विमर्शों और माँगों पर अपनी राय व्यक्त की है-जो किसी भी संवेदनशील व्यक्ति को विचलित कर देने के लिए काफ़ी है, 'छद्म, छलावा और तमाशा हमेशा चुनौती रहे हैं, लेकिन हमारे समाज का छद्म बेमिसाल है। आदमी जो कह रहा है, उसका वह अर्थ ही नहीं है, जो निकल रहा है। बल्कि जो निकल रहा है, वही अर्थ है। मेरे ख्याल से भारत में सार्वजनिक स्तर पर जितना झूठ बोला जाता है, उतना शायद ही किसी देश में बोला जाता हो। देशप्रेम की जितनी बातें भारत में जितने बड़े स्तर पर और जितने प्रभावशाली लोगों द्वारा की जाती है, उन्हें सुनकर लगता है, अगर यह सच होता तो भारत देश स्वर्ग बन चुका होता। धर्म का यहाँ जो रूप है वह अमानवीय पाखंड है। एक तरफ करोड़पतियों की संख्या यहाँ बढ़ रही है, दूसरी ओर जितनी भयावह गरीबी यहाँ है, उतनी कम ही देशों में है। यह विरोधाभास समझ में नहीं आता।'